b'\n_START_ARTICLE_\nGintautas Venislovas\n_START_SECTION_\nBiografija\n_START_PARAGRAPH_\nLank\xc4\x97 Vilniaus 31-\xc4\x85j\xc4\x85 vidurin\xc4\x99 mokykl\xc4\x85 ir 1980\xe2\x80\x931987 mok\xc4\x97si \xe2\x80\x9e\xc4\x84\xc5\xbeuoliuko" muzikos mokykloje. 1991\xe2\x80\x931995 choro dirigavim\xc4\x85 studijavo Lietuvos muzikos akademijoje (doc. V. Mi\xc5\xa1kinio klas\xc4\x97), o 1997 \xc4\x8dia \xc4\xafgijo magistro laipsn\xc4\xaf (vadovas doc. V. Mi\xc5\xa1kinis). 1995 tobulinosi choro dirigavimo meistri\xc5\xa1kumo kursuose, kurie vyko Lietuvos muzikos akademijoje (vadovas Stuttgarto kamerinio choro ir simfoninio orkestro dirigentas F. Berni\xc5\xabsas)._NEWLINE_Nuo 1991 G. Venislovas Vilniaus berniuk\xc5\xb3 chor\xc5\xb3 \xe2\x80\x9e\xc4\x84\xc5\xbeuoliukas\xe2\x80\x9c chormeisteris, nuo 1993 \xe2\x80\x9e\xc4\x84\xc5\xbeuoliuko" muzikos mokyklos vyresni\xc5\xb3j\xc5\xb3 klasi\xc5\xb3 berniuk\xc5\xb3 choro ir dirigavimo mokytojas._NEWLINE_Nuo 1993 Vilniaus \xc5\xa0v. Kazimiero ba\xc5\xbeny\xc4\x8dios kamerinio choro \xe2\x80\x9eBrevis\xe2\x80\x9c meno vadovas ir dirigentas. Choras pareng\xc4\x97 \xc4\xafdomi\xc5\xb3 u\xc5\xbesienio ir lietuvi\xc5\xb3 kompozitori\xc5\xb3 k\xc5\xabrini\xc5\xb3 koncertini\xc5\xb3 program\xc5\xb3, gieda ba\xc5\xbeny\xc4\x8diose, koncertuoja Lietuvoje ir u\xc5\xbesienyje: Estijoje, Slov\xc4\x97nijoje, Belgijoje, Italijoje. 1996 tarptautiniame chor\xc5\xb3 konkurse Slov\xc4\x97nijoje (Maribore) \xe2\x80\x9eBrevis\xe2\x80\x9c peln\xc4\x97 Grand Prix ir publikos prizus, o choro vadovas apdovanotas auk\xc5\xa1\xc4\x8diausiu dirigento prizu. T\xc5\xb3 pa\xc4\x8di\xc5\xb3 met\xc5\xb3 tarptautiniame chor\xc5\xb3 konkurse Belgijoje (Maasmechelene) vilni\xc5\xa1kiai kamerini\xc5\xb3 chor\xc5\xb3 grup\xc4\x97je laim\xc4\x97jo pirm\xc4\x85j\xc4\x85 viet\xc4\x85. 1997 \xe2\x80\x9eBrevis\xe2\x80\x9c s\xc4\x97kmingai pasirod\xc4\x97 tarptautiniame chor\xc5\xb3 festivalyje Italijoje (Legnano), o tarptautiniame chor\xc5\xb3 konkurse Ispanijoje (Tolosoje) laim\xc4\x97jo kelet\xc4\x85 prizini\xc5\xb3 viet\xc5\xb3. 1998 II Pasaulio lietuvi\xc5\xb3 dain\xc5\xb3 \xc5\xa1vent\xc4\x97s konkurse Vilniuje \xe2\x80\x9eBrevis" gavo Grand Prix, o jo vadovas pripa\xc5\xbeintas geriausiu dirigentu. 1995 choras i\xc5\xa1leido audiokaset\xc4\x99._NEWLINE_G. Venislovas rei\xc5\xa1kiasi ir kaip kompozitorius. Suk\xc5\xabr\xc4\x97 dain\xc5\xb3, giesmi\xc5\xb3 ir motet\xc5\xb3, kameriniam chorui a cappella para\xc5\xa1\xc4\x97 \xe2\x80\x9eMissa brevis"._NEWLINE_Nuo 1997 Vilniaus savivaldyb\xc4\x97s kamerinio mi\xc5\xa1riojo choro \xe2\x80\x9eJauna muzika" chormeisteris \xe2\x80\x93 dirigentas. 1997 jis apdovanotas Lietuvos muzik\xc5\xb3 r\xc4\x97mimo fondo specialia premija.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'